**Doklady potrebné k prijatiu žiadosti o udelenie prechodného pobytu na účel zamestnania podľa §23 zákona o pobyte cudzincov:**

* dve aktuálne fotografie s rozmermi 3 x 3,5 cm
* platný cestovný doklad (podľa § 2 ods. 1 písm. n) alebo § 125 ods. 3 zákona o pobyte cudzincov)

**Doklad nie starší ako 90 dní potvrdzujúci účel pobytu (§ 32 ods. 2 písm. a) zákona o pobyte cudzincov)**

Ak ide o štátneho príslušníka tretej krajiny, ktorý žiada o prechodný pobyt podľa § 23  
ods. 1 (§ 32 ods. 5 písm. b) zákona o pobyte cudzincov) účel pobytu preukáže predložením:

* písomného prísľubu zamestnávateľa na prijatie štátneho príslušníka tretej krajiny   
  do zamestnania alebo pracovnej zmluvy a
* rozhodnutím o uznaní dokladu o vzdelaní štátneho príslušníka tretej krajiny alebo dokladom o požadovanom vzdelaní, ak ide o regulované povolanie, okrem základného vzdelania,

**Ak ide o štátneho príslušníka tretej krajiny, ktorý žiada o prechodný pobyt podľa § 23  
ods. 2 (§ 32 ods. 5 písm. c) zákona o pobyte cudzincov) účel pobytu preukáže:**

* povolením na zamestnanie alebo potvrdením zamestnávateľa o tom, že štátny príslušník tretej krajiny má vykonávať činnosť, na ktorú sa povolenie na zamestnanie nevyžaduje alebo medzinárodnou zmluvou, ak ide o štátneho príslušníka tretej krajiny, ktorý žiada o prechodný pobyt podľa § 23 ods. 2,

**Doklad nie starší ako 90 dní potvrdzujúci bezúhonnosť (§ 32 ods. 2 písm. b) zákona o pobyte cudzincov)**

* výpis z registra trestov štátu, ktorého je štátnym príslušníkom,
* výpis z registra trestov štátu, v ktorom sa štátny príslušník tretej krajiny v posledných troch rokoch zdržiaval viac ako 90 dní počas šiestich po sebe nasledujúcich mesiacoch  
  (§ 121 ods. 1 zákona o pobyte cudzincov),

Doklad o bezúhonnosti musí dokladovať bezúhonnosť na celom území štátu, ktorý tento doklad vydal, inak policajný útvar taký doklad neakceptuje; v odôvodnených prípadoch môže policajný útvar po predchádzajúcom súhlase ministerstva vnútra akceptovať doklad o bezúhonnosti, ktorý nepreukazuje bezúhonnosť na celom území štátu. V odôvodnených prípadoch môže policajný útvar prijať k žiadosti o udelenie pobytu doklad o bezúhonnosti, ktorý je starší ako 90 dní, ak obdobie medzi vydaním dokladu o bezúhonnosti štátneho príslušníka tretej krajiny a jeho príchodom na územie Slovenskej republiky nie je dlhšie ako 90 dní.

**Doklad nie starší ako 90 dní potvrdzujúci finančné zabezpečenie pobytu (§ 32 ods. 2 písm. c) zákona o pobyte cudzincov)**

* potvrdenie zamestnávateľa o výške dohodnutej mzdy, alebo
* potvrdenie o zostatku na účte vedenomv banke na meno štátneho príslušníka tretej krajiny (§ 32 ods. 6 písm. b) zákona o pobyte cudzincov),

**Doklad nie starší ako 90 dní potvrdzujúci zabezpečenie ubytovania (§ 32 ods. 2 písm. e) zákona o pobyte cudzincov)**

* čestné vyhlásenie cudzinca o vlastníctve nehnuteľnosti,
* nájomná zmluva s vlastníkom alebo užívateľom nehnuteľnosti, a doklad preukazujúci oprávnenie na užívanie nehnuteľnosti, ak ide o nájomnú zmluvu s užívateľom nehnuteľnosti,
* potvrdenie ubytovacieho zariadenia o poskytnutí ubytovania (napr. potvrdenie hotela alebo ubytovne), alebo
* čestné vyhlásenie fyzickej osoby alebo právnickej osoby o poskytnutí ubytovania cudzincovi na území Slovenskej republiky a doklad preukazujúci oprávnenie   
  na užívanie nehnuteľnosti, ak ide o čestné vyhlásenie užívateľa nehnuteľnosti (§ 122 zákona o pobyte cudzincov),
* Žiadosť o udelenie prechodného pobytu na účel zamestnania podáva štátny príslušník tretej krajiny osobne v zahraničí na zastupiteľskom úrade alebo ak sa na území Slovenskej republiky zdržiava oprávnene, žiadosť môže podať priamo na príslušnom oddelení cudzineckej polície PZ.
* Prechodný pobyt na účel zamestnania sa udeľuje na predpokladaný čas zamestnania, najviac však na obdobie **2 rokov**.
* O žiadosti o udelenie prechodného pobytu na účel zamestnania rozhoduje príslušné oddelenie cudzineckej polície v lehote **90 dní** od prijatia žiadosti.
* V lehote  **30 dní**  od prevzatia dokladu o pobyte je štátny príslušník tretej krajiny povinný odovzdať policajnému útvaru lekársky posudok potvrdzujúci, že netrpí chorobou, ktorá ohrozuje verejné zdravie. Predmetný lekársky posudok vydáva lekár so špecializáciou   
  v špecializačnom odbore infektológia a nesmie byť starší ako 30 dní.
* Za podanie žiadosti o udelenie prechodného pobytu na účel zamestnania sa vyberie správny poplatok vo výške **165,50** eura podľa zákona č. 145/1995 Zb. o správnych poplatkoch v znení neskorších predpisov. Ak štátny príslušník tretej krajiny žiada o udelenie prechodného pobytu na účel sezónneho zamestnania, vyberá sa správny poplatok vo výške **33** eur podľa citovaného zákona. V prípade, že štátnemu príslušníkovi tretej krajiny bude udelený prechodný pobyt, za vydanie dokladu o pobyte sa vyberie správny poplatok vo výške **4,50** eura v zmysle citovaného zákona.